b'\n_START_ARTICLE_\nNTSC\n_START_PARAGRAPH_\nNTSC\xc2\xa0\xe2\x80\x93 analogin\xc4\x97s televizijos spalv\xc5\xb3 kodavimo sistema, naudota daugelyje Amerik\xc5\xb3 \xc5\xa1ali\xc5\xb3 (i\xc5\xa1skyrus Brazilij\xc4\x85, Argentin\xc4\x85, Paragvaj\xc5\xb3, Urugvaj\xc5\xb3 ir Pranc\xc5\xabzijos Gvian\xc4\x85), taip pat Mianmare, Piet\xc5\xb3 Kor\xc4\x97joje, Taivane, Japonijoje, Filipinuose ir kai kuriose Ramiojo vandenyno teritorijose._NEWLINE_Pirmasis NTSC standartas sukurtas 1941\xc2\xa0m. 1953\xc2\xa0m. buvo pritaikytas naudoti antrasis NTSC standartas, leid\xc4\x99s transliuoti spalvot\xc4\x85 televizij\xc4\x85. NTSC buvo pirmoji pla\xc4\x8diai naudota spalvoto transliavimo sistema ir dominavo iki 2010\xc2\xa0m., kai buvo prad\xc4\x97ta palaipsniui pereidin\xc4\x97ti prie skirting\xc5\xb3 skaitmenini\xc5\xb3 standart\xc5\xb3, toki\xc5\xb3 kaip ATSC.\n_START_SECTION_\nTechnin\xc4\x97 specifikacija\n_START_PARAGRAPH_\nNTSC kodavimo principas labai pana\xc5\xa1us \xc4\xaf PAL, i\xc5\xa1 ties\xc5\xb3 PAL buvo sukurtas pagal NTSC. NTSC, kaip ir PAL, naudoja kvadrat\xc5\xabrin\xc4\x97s amplitud\xc4\x97s moduliavimo signal\xc4\x85. Perduodamo signalo faz\xc4\x97s pasikeitimas nurodo tam tikro vaizdo ta\xc5\xa1ko atspalv\xc4\xaf ir jo spalv\xc5\xb3 sodrumo dyd\xc4\xaf. Taigi menkiausias perdavimo faz\xc4\x97s i\xc5\xa1kraipymas s\xc4\x85lygoja spalv\xc5\xb3 atspalvi\xc5\xb3 pasikeitimus. Ta\xc4\x8diau vektoriniame da\xc5\xbenyje \xc5\xa1viesumo signalas yra daug ma\xc5\xbeesnis. D\xc4\x97l to gali atsirasti spalv\xc5\xb3 i\xc5\xa1kraipymai._NEWLINE_Signalu per sekund\xc4\x99 perduodama iki ~30 kadr\xc5\xb3. Kiekviename kadre esti po 525 (486 matomas) horizontalias linijas. Vaizdo ne\xc5\xa1lio da\xc5\xbenis\xc2\xa0\xe2\x80\x93 3,58 MHz, garso ne\xc5\xa1lio\xc2\xa0\xe2\x80\x93 4,5 MHz. Vaizdas perduodamas atvirk\xc5\xa1tin\xc4\x97s amplitud\xc4\x97s moduliavimo b\xc5\xabdu; garsas perduodamas da\xc5\xbenio moduliavimo b\xc5\xabdu._NEWLINE_Skaitmeniniame pasaulyje NTSC paprastai rei\xc5\xa1kia 720 \xc3\x97 480 pikseli\xc5\xb3 vaizd\xc4\x85, perduodam\xc4\x85 29,97 kadr\xc5\xb3 per sekund\xc4\x99 grei\xc4\x8diu.'